ગ્રેટા ગાર્બોની બધી ફિલ્મો મેં નથી જોઈ. “માતાહરી” પણ નથી જોઈ. ગાર્બોની જે એક ફિલ્મ મેં જોઈ છે અને વારંવાર જોવાની ઇચ્છા થાય છે, પણ ઇચ્છા થાય ત્યારે જોવા મળતી નથી તે છે ૧૯૩૯માં બનેલી “નિનોત્ચકા.” આ ફિલ્મમાં ગાર્બોએ એક કટ્ટર સામ્યવાદી અધિકારીની ભૂમિકા ભજવી હતી. લોકશાહી અને મૂડીવાદને ધિક્કરતી નિનોત્ચકા રશિયાથી એક સરકારી કામે પેરિસ આવે છે. સતત તે નાકનું ટીચકું ચઢાવીને ફરતી રહે છે, પણ અંતે એક સોહામણા યુવાનના પ્રેમમાં પડે છે તે પછી સામ્યવાદની કડકાઈ ક્યાંય કોરાણે રહી જાય છે.